Tem Adlawan

Gikan sa Wikipedia, ang gawasnong ensayklopedya

Si Tem Adlawan nakuhaan og hulagway niadtong ika-14 nga kombensiyon sa BATHALAD-Sugbo niadtong Oktubre 1, 2006. Sa luyo makita si Rey Alegado, laing magsusulat nga Sugboanon.
Si Tem Adlawan nakuhaan og hulagway niadtong ika-14 nga kombensiyon sa BATHALAD-Sugbo niadtong Oktubre 1, 2006. Sa luyo makita si Rey Alegado, laing magsusulat nga Sugboanon.
Laing hulagway ni Tem Adlawan sa maong hitabo. Sa tuong bahin makita si Rey Alegado, sa wala si Richel Dorotan, ug ang nag-antipara sa luyo gayod ni Adlawan si Anito Beronilla.
Laing hulagway ni Tem Adlawan sa maong hitabo. Sa tuong bahin makita si Rey Alegado, sa wala si Richel Dorotan, ug ang nag-antipara sa luyo gayod ni Adlawan si Anito Beronilla.

Si Temistokles Mangila Adlawan (natawo sa Disyembre 21, 1930, Naga, Sugbo) usa ka premyadong magsusulat sa pinulongang Binisayang Sinugboanon.

Mga sulod

[usba] Personal nga impormasyon

Si Adlawan maoy kamagulangan sa usa ka dosenang anak nila ni Petronila Bariquit Mangila ug Emelio Panilag Adlawan. Naminyo siya sa tuig 1959 kang Josefina Campos Ortiz (PSK) ug may upat ka anak: si Sam "Lucino", Saul "Sinfor", Daffodil "Florita" ug Forsythia "Eda Musa".

Sa gamay pa siya, daan na nga mibatig kaikag sa pagsulat sanglit gibati niya ang gugma sa pulong ug sa katahom nga ikapakita niini ubos sa lainlaing paagi paggamit ug paghan-ay, ilabi na diha sa sugilanon ug balak. Lambigit sa maong gugma, nahimo siyang "himasa" sa bisan unsang piyesa sa nagkalainlaing mga basahon.

[usba] Pagsulod sa panulat

Sa sayong katuigan sa dekada 60, nakasimhot ang iyang mga ugba sa tinta sa patikanan. Sa 1965, ang iyang "Hukom" maoy Unang Ganti sa bangga sa panugilanon sa Bag-ong Suga. Sa 1966, ubos sa tinuig nga bangga sa panugilanon sa LUDABI, nakailok sa Una ug Ikaduhang Ganti ang iyang "Ang Gidak-on sa Dagat" ug "Ang Kinaiya Pating og Nawong". Sa 1967, nakatabla ang iyang sugilanon nga gilalisan pag-ayo, "Ang Binhi nga Sagol" sa kang Gremer Chan Reyes nga "Mga Tinagoan sa Dagat" alang sa Unang ganti sa LUDABI. Ang sugilanong "Monyumento" laing obra niya nga midaog sa Unang Ganti sa 1970.

Sa misunod nga mga tuig, ilabi na panahon sa balaod militar, wala na siyay gimok. Sa 1989, usa siya sa mga nakadawat sa tabang pinansiyal alang sa katitikan gikan sa Sentrong Kultural sa Pilipinas (CCP). Napasidunggan usab siya isip "Alagad ni Balagtas" sa Unyon sa mga Magsusulat sa Pilipinas (UMPIL Award).

Matod niya, "Ang magsusulat makakitag katahoman diha sa dili matahom".

[usba] Mga mananaog nga obra

  • 1965: "Hukom" (unang ganti, sugilanon, Bag-ong Suga)
  • 1966: "Ang Gidak-on sa Dagat" (unang ganti, sugilanon, LUDABI)
  • 1966: "Ang Kinaiya Pating og Nawong" (ikaduhang ganti, sugilanon, LUDABI)
  • 1967: "Ang Binhi nga Sagol" (unang ganti, sugilanon, LUDABI -- tabla sa kang Gremer Chan Reyes "Mga Tinagoan sa Dagat")
  • 1970: "Monyumento" (unang ganti, sugilanon, LUDABI)

[usba] Mga pinalabing obra

[usba] Tribya

  • Si Tem Adlawan maleyendahon na ang pag-ila sa mga bag-ong magsusulat sa Sinugboanon. Dihang may usa ka magsusulat nga miduaw kaniya sa iyang pinuy-anan sa Naga, Sugbo, aron makighimamat, nakurat ang maong magsusulat kay ang mga tropeyo ni Adlawan didto man gikuyog niya sa iyang mga igsusugnod.